title: Решение 2009/316/ПВР на Съвета от 6 април 2009 година за създаване на Европейска информационна система за съдимост (ECRIS) в изпълнение на член 11 от Рамково решение 2009/315/ПВР

text:
               7.4.2009

               BG

               Официален вестник на Европейския съюз

               L 93/33

      РЕШЕНИЕ 2009/316/ПВР НА СЪВЕТА

   от 6 април 2009 година
   за създаване на Европейска информационна система за съдимост (ECRIS) в изпълнение на член 11 от Рамково решение 2009/315/ПВР
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 31 и член 34, параграф 2, буква в) от него,
   като взе предвид Рамково решение 2009/315/ПВР на Съвета от 26 февруари 2009 година относно организацията и съдържанието на обмена на информация, получена от регистрите за съдимост, между държавите-членки (1), и по-специално член 11, параграф 4 от него,
   като взе предвид предложението на Комисията,
   като взе предвид становището на Европейския парламент (2),
   като има предвид, че:

               (1)

               Съгласно член 29 от Договора за Европейския съюз целта на Съюза е да предоставя на гражданите високо равнище на закрила в рамките на пространство на свобода, сигурност и правосъдие. Тази цел предполага систематичен обмен между компетентните органи на държавите-членки на информация, получена от регистрите за съдимост, по начин, който би гарантирал еднозначно разбиране и ефективност на този обмен.

               (2)

               Информацията за присъди, постановени от държави-членки срещу граждани на друга държава-членка, не се обменя ефективно въз основа на действащата Европейска конвенция за взаимопомощ по наказателноправни въпроси от 20 април 1959 г. Поради това е налице необходимост от по-ефикасни и достъпни процедури за обмен на такава информация на равнище Европейски съюз.

               (3)

               Необходимостта от подобряване на качеството на обмена на информация за присъди беше посочена като приоритетен въпрос в декларацията на Европейския съвет за борба с тероризма от 25 и 26 март 2004 г. и беше повторена в Хагската програма (3) и в плана за действие (4) за нейното прилагане. Освен това компютризираният обмен на данни между регистрите за съдимост на равнище Европейския съюз беше признат за политически приоритет в заключенията на Европейския съвет от 21 и 22 юни 2007 г.

               (4)

               Компютризираният обмен между регистрите за съдимост е част от проекта „Електронно правосъдие“, чийто приоритет бе признат от Европейския съвет няколко пъти през 2007 г.

               (5)

               Понастоящем се разработва пилотен проект с оглед обмена на данни между регистрите за съдимост. Постиженията му представляват ценна основа за по-нататъшната работа върху компютризирания обмен на информация на равнище Европейски съюз.

               (6)

               Настоящото решение цели изпълнението на Рамково решение 2009/315/ПВР, с цел да се изгради и развие компютризирана система за обмен на информация между държавите-членки относно постановените присъди. Такава система следва да е в състояние да предоставя информация за присъди в лесно разбираема форма. Поради това следва да се установи стандартизиран формат, позволяващ обмен на информация по еднакъв, електронен и лесен за машинен превод начин, както и всякакви други начини на организиране и улесняване на електронния обмен на информация за присъди между националните органи на държавите-членки.

               (7)

               Настоящото решение се основава на принципите, установени в Рамково решение 2009/315/ПВР, като прилага и допълва тези принципи от техническа гледна точка.

               (8)

               Категориите данни за въвеждане в системата, целите, за които данните ще бъдат въвеждани, критериите за въвеждане, органите, на които е разрешен достъп до данните, и някои специални правила за защита на личните данни са определени в Рамково решение 2009/315/ПВР.

               (9)

               Нито настоящото решение, нито Рамково решение 2009/315/ПВР установяват задължение за обмен на информация относно актове, които нямат наказателноправен характер.

               (10)

               Тъй като целта на настоящото решение не е да хармонизира националните системи за съдимост, осъждащата държава-членка не е задължена да промени вътрешната си система за съдимост при използването на информация за вътрешни цели.

               (11)

               Европейската информационна система за съдимост (ECRIS) е децентрализирана информационно-технологична система. Данните от регистрите за съдимост следва да бъдат съхранявани единствено в бази данни, управлявани от държавите-членки, като не следва да има пряк онлайн-достъп до базите данни на регистрите за съдимост на други държави-членки. Държавите-членки следва да носят отговорността за управлението на националните бази данни на регистрите за съдимост и за ефикасността на обмена на информация с тяхно участие. Първоначално общата комуникационна инфраструктура на ECRIS следва да е мрежата за трансевропейски телематични услуги между администрациите (S-TESTA). Всички разходи, които се отнасят до общата комуникационна инфраструктура, следва да се покриват от общия бюджет на Европейския съюз.

               (12)

               Референтните таблици на категориите наказуеми деяния и категориите наказания и мерки, включени в приложенията към настоящото решение, следва да улеснят машинния превод и да позволят взаимното разбиране на информацията, предадена чрез използване на система от кодове. Съдържанието на таблиците е резултат от анализа на потребностите на 27-те държави-членки. Този анализ отчита категоризацията от пилотния проект и резултатите от опита за групиране на различните национални наказуеми деяния и наказания и мерки. Освен това в таблицата на наказуемите деяния са взети предвид и съществуващите хармонизирани общи определения на европейско и международно равнище, както и моделите за представяне на данни на Евроюст и Европол.

               (13)

               С цел да се гарантират взаимното разбиране и прозрачността на общата категоризация, всяка държава-членка следва да предаде списък с националните наказуеми деяния и наказания от всяка категория, посочена в съответната таблица. Държавите-членки могат да предоставят описание на наказуемите деяния и наказанията и мерките, като предвид ползата от това описание, те следва да бъдат насърчавани да го правят. Тази информация следва бъде достъпна за държавите-членки.

               (14)

               Референтните таблици на категориите наказуеми деяния и категориите наказания и мерки, включени в приложението, нямат за цел да установят правни съответствия между наказуемите деяния и наказанията и мерките, които съществуват на национално равнище. Те са инструмент, предназначен да помага на получателя да разбере по-добре факта(ите) и вида(овете) наказание(я) или мярка(и), които се съдържат в предадената информация. Точността на посочените кодове не може да бъде напълно гарантирана от предоставящите информацията държави-членки и не следва да изключва тълкуването на информацията от компетентните органи на получаващата държава-членка.

               (15)

               Референтните таблици на категориите наказуеми деяния и категориите наказания и мерки следва да се преразглеждат и актуализират в съответствие с процедурата за приемане на мерки за изпълнението на решения, предвидена в Договора за Европейския съюз.

               (16)

               Държавите-членки и Комисията следва да се информират и консултират взаимно в рамките на Съвета в съответствие с реда и условията, предвидени в Договора за Европейския съюз, с оглед изготвянето на необвързващ наръчник за практикуващи юристи, който следва да разглежда процедурите, уреждащи обмена на информация, по-специално начините за установяване на самоличността на извършителите, общо разбиране на категориите наказуеми деяния и наказания и мерки, обяснение на проблемните национални наказуеми деяния и наказания и мерки, както и да гарантира необходимото сътрудничество за разработването и управлението на ECRIS.

               (17)

               С цел да ускори развитието на ECRIS, Комисията следва да приеме редица технически мерки, за да подпомогне държавите-членки при подготовката на техническата инфраструктура за свързване на техните базите данни за съдимост. Комисията може да предостави образец на софтуерно приложение за свързване, по-специално подходящ софтуер, позволяващ на държавите-членки да осъществят тази връзка, който те могат по избор да използват вместо своя собствен софтуер за осъществяване на връзка, като използват общия набор от протоколи, които позволяват осъществяването на обмен между базите данни на регистрите за съдимост.

               (18)

               Рамково решение 2008/977/ПВР на Съвета от 27 ноември 2008 г. относно защитата на лични данни, обработвани в рамките на полицейското и съдебно сътрудничество по наказателноправни въпроси (5) следва да се прилага в контекста на компютризирания обмен на информация, получена от регистрите за съдимост на държавите-членки, като се осигурява необходимото равнище на защита на данните при обмена на информация между държавите-членки и същевременно се позволява на държавите-членки да изискват прилагането на по-високи стандарти на защита при обработката на данни на национално равнище.

               (19)

               Тъй като целта на настоящото решение, а именно разработването на компютризирана система за обмен на информация за постановени присъди между държавите-членки, не може да бъдат постигната в достатъчна степен едностранно от държавите-членки, а поради необходимостта от съгласувани действия в Европейския съюз може да бъдат постигната по-добре на равнище Европейски съюз, Съветът може да приеме мерки в съответствие с принципа на субсидиарност, посочен в член 2 от Договора за Европейския съюз и уреден в член 5 от Договора за създаване на Европейската общност. В съответствие с принципа на пропорционалност, уреден в член 5 от Договора за създаване на Европейската общност, настоящото решение не надхвърля необходимото за постигането на тази цел.

               (20)

               Настоящото решение зачита основните права и съблюдава принципите, признати по-специално в член 6 от Договора за Европейския съюз и отразени в Хартата на основните права на Европейския съюз,

         РЕШИ:
   Член 1
   Предмет
   С настоящото решение се създава Европейска информационна система за регистрите за съдимост (ECRIS).
   Настоящото решение също така определя елементите със стандартизиран формат за електронен обмен на информация, получена от регистрите за съдимост, между държавите-членки, по-специално по отношение на информация за наказуемото деяние, довело до присъдата, и информация за съдържанието на присъдата, както и други общи аспекти и аспекти на техническото изпълнение, свързани с организирането и улесняването на обмена на информация.
   Член 2
   Определения
   За целите на настоящото решение се прилагат определенията, посочени в Рамково решение 2009/315/ПВР.
   Член 3
   Европейска информационна система за регистрите за съдимост (ECRIS)
   1.   ECRIS е децентрализирана информационно-технологична система, основана на базите данни на регистрите за съдимост във всички държави-членки. Тя е съставена от следните елементи:

               а)

               софтуер за осъществяване на връзка, създаден в съответствие с общ набор от протоколи, който позволява обмен на информация между базите данни на регистрите за съдимост на държавите-членки;

               б)

               обща комуникационна инфраструктура, която осигурява кодирана мрежа.

         2.   Настоящото решение не цели създаването на централизирана база данни на регистрите за съдимост. Всички данни на регистрите за съдимост се съхраняват единствено в базите данни, управлявани от държавите-членки.
   3.   Централните органи на държавите-членки, посочени в член 3 от Рамково решение 2009/315/ПВР, нямат пряк онлайн-достъп до базите данни на регистрите за съдимост на други държави-членки. Използват се най-добрите налични техники, съвместно определени от държавите-членки с подкрепата на Комисията, за да се гарантират поверителността и целостта на информацията от регистрите за съдимост, изпратена на другите държави-членки.
   4.   Съответната държава-членка отговаря за работата със софтуера за осъществяване на връзка и с базите данни, в които се съхранява, от които се изпраща и в които се получава информация, получена от регистрите за съдимост.
   5.   Общата комуникационна инфраструктура е комуникационната мрежа S-TESTA. По отношение на всички бъдещи разработки на тази мрежа или алтернативни защитени мрежи се гарантира, че използваната обща комуникационна инфраструктура продължава да отговаря на условията, посочени в параграф 6.
   6.   Комисията отговаря за работата на общата комуникационна инфраструктура; инфраструктурата следва да отговаря на изискванията за сигурност и да съответства напълно на потребностите на ECRIS.
   7.   За да гарантира ефективното управление на ECRIS, Комисията осигурява обща поддръжка и техническа помощ, което включва събирането на данни и изготвянето на статистика, посочени в член 6, параграф 2, буква б), подточка i), както и образец на софтуерно приложение за свързване.
   8.   Независимо от възможността за използване на финансовите програми на Европейския съюз в съответствие с приложимите правила, всяка държава-членка поема собствените си разходи, произтичащи от прилагането, управлението, използването и поддръжката на националната база данни на нейните регистри за съдимост и софтуер за осъществяване на връзка, посочени в параграф 1.
   Комисията поема разходите, произтичащи от прилагането, управлението, използването, поддръжката и бъдещото разработване на общата комуникационна инфраструктура на ECRIS, както и от прилагането и бъдещото разработване на образец на софтуерно приложение за свързване.
   Член 4
   Формат на предаване на информацията
   1.   При предаването на информация в съответствие с член 4, параграфи 2 и 3 и член 7 от Рамково решение 2009/315/ПВР, свързана с наименованието или правната класификация на наказуемите деяния и с приложимите правни разпоредби, държавите-членки посочват съответния код на всяко наказуемо деяние, посочено в предаването, в съответствие с таблицата на наказуемите деяния от приложение А. По изключение, когато дадено наказуемо деяние не съответства на никаква конкретна подкатегория, се използва кодът „отворена категория“ на съответната или най-близката категория наказуеми деяния или при липса на такава — кодът „други наказуеми деяния“.
   Държавите-членки могат също да предоставят налична информация за степента на осъществяване и степента на участие в наказуемото деяние и когато е приложимо, за съществуването на пълно или частично освобождаване от наказателна отговорност или за рецидив/повторност.
   2.   При предаването на информация в съответствие с член 4, параграфи 2 и 3 и член 7 от Рамково решение 2009/315/ПВР, свързана със съдържанието на присъдата, по-специално наказанието, както и всякакви съпътстващи наказания, мерки за сигурност и последващи решения, променящи изпълнението на наказанието, държавите-членки се позовават на съответния код на всяко от наказанията и мерките, посочени при предаването, в съответствие с таблицата на наказанията и мерките в приложение Б. По изключение, когато дадено наказание или мярка не съответства на никоя конкретна подкатегория, се посочва кодът „отворена категория“ от съответната или най-близката категория наказания и мерки или при липса на такава — кодът „други наказания и мерки“.
   Държавите-членки предоставят също така, когато е приложимо, наличната информация относно естеството и/или условията за изпълнение на наложеното наказание или мярка в съответствие с параметрите от приложение Б. Параметърът „акт, който няма наказателноправен характер“ ще се посочва само тогава, когато информацията по такъв акт е предоставена на доброволна основа от държавата-членка, чийто гражданин е съответното лице, в отговор на искане за информация за присъди.
   Член 5
   Информация за наказуеми деяния, наказания и мерки съгласно националното законодателство
   1.   Държавите-членки предоставят на генералния секретариат на Съвета следната информация с оглед, по-специално, на изготвянето на необвързващия наръчник за практикуващи юристи, посочен в член 6, параграф 2, буква а):

               а)

               списъка на наказуемите деяния по националното право във всяка от категориите, посочени в таблицата на наказуемите деяния в приложение А. Списъкът съдържа наименованието или правната класификация на наказуемото деяние и посочване на приложимите правни разпоредби. Той може също да съдържа кратко описание на фактическия състав на наказуемото деяние;

               б)

               списъка на видовете наказания, възможните съпътстващи наказания, мерките за сигурност и възможните последващи решения, променящи изпълнението на наказанието, определени в националното законодателство, които попадат във всяка от категориите, посочени в таблицата на наказанията и мерките в приложение Б. Той може също да съдържа кратко описание на конкретното наказание или мярка.

         2.   Списъците и описанията, посочени в параграф 1, се актуализират редовно от държавите-членки. Актуализираната информация се изпраща на генералния секретариат на Съвета.
   3.   Генералният секретариат на Съвета предоставя на държавите-членки и на Комисията информацията, получена съгласно настоящия член.
   Член 6
   Мерки за изпълнение
   1.   Съветът, като действа с квалифицирано мнозинство и след консултация с Европейския парламент, приема всички необходими изменения на приложения А и Б.
   2.   Представителите на компетентните служби на администрациите на държавите-членки и на Комисията следва да се информират и консултират взаимно в рамките на Съвета с оглед на:

               а)

               изготвянето на необвързващ наръчник за практикуващи юристи, който определя процедурата за обмен на информация чрез ECRIS, като се спира по-специално на начините за установяване на самоличността на извършителите и отразява общото разбиране на категориите наказуеми деяния и наказания и мерки, посочени съответно в приложения А и Б;

               б)

               координирането на дейността им за разработване и управление на ECRIS, по-специално с оглед на:

                           i)

                           установяването на системи и процедури за вписване, позволяващи мониторинг на функционирането на ECRIS, и изготвянето на статистика, която няма отношение към личните данни, а е свързана с обмена чрез ECRIS на информация, получена от регистрите за съдимост;

                           ii)

                           приемането на техническите спецификации на обмена, включително изискванията за сигурност, по-специално общия набор от протоколи;

                           iii)

                           установяването на процедурите за проверка на съответствието на националните софтуерни приложения с техническите спецификации.

         Член 7
   Доклад
   Службите на Комисията редовно публикуват доклад относно обмена чрез ECRIS на информация, получена от регистрите за съдимост, между държавите-членки, който по-специално се основава на статистиката, посочена в член 6, параграф 2, буква б), подточка i). Докладът се публикува за пръв път една година след представянето на доклада, посочен в член 13, параграф 3 от Рамково решение 2009/315/ПВР.
   Член 8
   Изпълнение и срокове
   1.   Държавите-членки приемат необходимите мерки, за да се съобразят с разпоредбите на настоящото решение, до 7 април 2012 г.
   2.   Държавите-членки използват формата, посочен в член 4, и се съобразяват с начините за организиране и улесняване на обмена на информация, определени в настоящото решение, от датата, нотифицирана в съответствие с член 11, параграф 6 от Рамково решение 2009/315/ПВР.
   Член 9
   Пораждане на действие
   Настоящото решение поражда действие от датата на публикуването му в Официален вестник на Европейския съюз.

      Съставено в Люксембург на 6 април 2009 година.

            За Съвета

            Председател

         J. POSPÍŠIL

      (1)  Вж. стр. 23 от настоящия брой на Официален вестник.

      (2)  Становище от 9 октомври 2008 г. (все още непубликувано в Официален вестник).

      (3)  ОВ C 53, 3.3.2005 г., стр. 1.

      (4)  ОВ C 198, 12.8.2005 г., стр. 1.

      (5)  ОВ L 350, 30.12.2008 г., стр. 60.

      ПРИЛОЖЕНИЕ A

         Обща таблица на категориите наказуеми деяния, посочени в член 4

                     Параметри

                  Степен на довършване

                  Довършено престъпление

                  C

                  Опит или приготовление

                  A

                  Непрехвърлен елемент

                  Ø

                  Степен на участие

                  Извършител

                  M

                  Помагач и подбудител/организатор, член на престъпна група

                  H

                  Непрехвърлен елемент

                  Ø

                  Освобождаване от наказателна отговорност

                  Невменяемост или ограничена отговорност

                  S

                     Рецидив/повторност

                  R

                  Код

                  Категории и подкатегории наказуеми деяния

                  0100 00
                  отворена категория

                     Престъпления под юрисдикцията на международния наказателен съд

                  0101 00

                  Геноцид

                  0102 00

                  Престъпления против човечеството

                  0103 00

                  Военни престъпления

                  0200 00
                  отворена категория

                     Участие в престъпна организация

                  0201 00

                  Ръководене на престъпна организация

                  0202 00

                  Умишлено участие в престъпната дейност на престъпна организация

                  0203 00

                  Умишлено участие в непрестъпната дейност на престъпна организация

                  0300 00
                  отворена категория

                     Тероризъм

                  0301 00

                  Ръководене на терористична група

                  0302 00

                  Умишлено участие в дейността на терористична група

                  0303 00

                  Финансиране на тероризма

                  0304 00

                  Публично подбуждане към извършване на терористично действие

                  0305 00

                  Набиране или обучаване за извършване на терористични действия

                  0400 00
                  отворена категория

                     Трафик на хора

                  0401 00

                  Трафик на хора с цел експлоатация на труд или услуги

                  0402 00

                  Трафик на хора с цел експлоатацията им чрез проституция или други форми на сексуална експлоатация

                  0403 00

                  Трафик на хора с цел отнемане на телесни органи или тъкани

                  0404 00

                  Трафик на хора с цел робство, практики, сходни на робството, или принудително подчинение

                  0405 00

                  Трафик на хора с цел експлоатация на труд или услуги на малолетни и/или непълнолетни

                  0406 00

                  Трафик на хора с цел експлоатация на малолетни и/или непълнолетни чрез проституция или други форми на тяхната сексуална експлоатация

                  0407 00

                  Трафик на хора с цел отнемане на телесни органи или тъкани от малолетни и/или непълнолетни

                  0408 00

                  Трафик на хора с цел робство, практики, сходни на робството, или принудително подчинение на малолетни и/или непълнолетни

                  0500 00
                  отворена категория

                     Незаконен трафик (1) и други престъпления във връзка с оръжия, огнестрелни оръжия, техни части и компоненти, боеприпаси и взривни вещества

                  0501 00

                  Незаконно производство на оръжия, огнестрелни оръжия, техни части и компоненти, боеприпаси и взривни вещества

                  0502 00

                  Незаконен трафик на оръжия, огнестрелни оръжия, техни части и компоненти, боеприпаси и взривни вещества на национално равнище (2)

                  0503 00

                  Незаконен износ или внос на оръжия, огнестрелни оръжия, техни части и компоненти, боеприпаси и взривни вещества

                  0504 00

                  Незаконно притежаване или използване на оръжия, огнестрелни оръжия, техни части и компоненти, боеприпаси и взривни вещества

                  0600 00
                  отворена категория

                     Престъпления против околната среда

                  0601 00

                  Унищожаване или увреждане на защитени животински и растителни видове

                  0602 00

                  Неправомерно изпускане на замърсяващи вещества или йонизираща радиация във въздуха, почвата или водите

                  0603 00

                  Престъпления, свързани с отпадъци, включително опасни отпадъци

                  0604 00

                  Престъпления, свързани с незаконен трафик (1) на защитени животински и растителни видове или части от тях

                  0605 00

                  Неумишлени престъпления, свързани с околната среда

                  0700 00
                  отворена категория

                     Престъпления, свързани с наркотици или прекурсори, и други престъпления срещу общественото здраве

                  0701 00

                  Престъпления, свързани с незаконен трафик (3) на наркотични вещества, психотропни вещества и прекурсори, които не са изключително за лична употреба

                  0702 00

                  Незаконна употреба на наркотици и тяхното придобиване, притежание, преработване или производство изключително за лична употреба

                  0703 00

                  Помагане или подбуждане към незаконна употреба на наркотични или психотропни вещества

                  0704 00

                  Преработване или производство на наркотични вещества, които не са предназначени изключително за лична употреба

                  0800 00
                  отворена категория

                     Престъпления против личността

                  0801 00

                  Умишлено убийство

                  0802 00

                  Квалифицирани случаи на умишлено убийство (4)

                  0803 00

                  Неумишлено убийство

                  0804 00

                  Неумишлено убийство на новородено от майка му

                  0805 00

                  Незаконен аборт

                  0806 00

                  Незаконна евтаназия

                  0807 00

                  Престъпления, свързани с извършване на самоубийство

                  0808 00

                  Насилие, предизвикало смърт

                  0809 00

                  Причиняване на тежко телесно увреждане, обезобразяване или инвалидност

                  0810 00

                  Неумишлено причиняване на тежко телесно увреждане, обезобразяване или постоянни увреждания

                  0811 00

                  Причиняване на леко телесно увреждане

                  0812 00

                  Неумишлено причиняване на леко телесно увреждане

                  0813 00

                  Излагане на опасност от смърт или тежка телесна повреда

                  0814 00

                  Изтезание

                  0815 00

                  Неоказване на помощ или грижи

                  0816 00

                  Престъпления, свързани с отнемане на телесни органи или тъкани без разрешение или без съгласие

                  0817 00

                  Престъпления, свързани с незаконен трафик (3) на човешки органи и тъкани

                  0818 00

                  Домашно насилие или заплашване

                  0900 00
                  отворена категория

                     Престъпления против личната свобода, достойнството и други защитени интереси, включително расизъм и ксенофобия

                  0901 00

                  Отвличане, отвличане с цел откуп, противозаконно лишаване от свобода

                  0902 00

                  Незаконно задържане под стража или лишаване от свобода от орган на властта

                  0903 00

                  Вземане на заложници

                  0904 00

                  Незаконно отвличане на въздухоплавателни средства или кораби

                  0905 00

                  Обида, уронване на доброто име, клевета, неуважение

                  0906 00

                  Заплашване

                  0907 00

                  Принуда, натиск, преследване, тормоз или посегателство от психологическо или емоционално естество

                  0908 00

                  Изнудване чрез заплашване с насилие или друга форма на принуда

                  0909 00

                  Квалифицирани случаи на изнудване

                  0910 00

                  Незаконно навлизане в частна собственост

                  0911 00

                  Посегателство срещу личния живот, различно от незаконно навлизане в частна собственост

                  0912 00

                  Престъпления срещу защитата на личните данни

                  0913 00

                  Незаконно прехващане на данни или съобщения

                  0914 00

                  Дискриминация въз основа на пол, раса, сексуална ориентация, религия или етнически произход

                  0915 00

                  Публично подбуждане към расова дискриминация

                  0916 00

                  Публично подбуждане към расова омраза

                  0917 00

                  Изнудване чрез заплашване за разкриване на позорящи обстоятелства

                  1000 00
                  отворена категория

                     Престъпления срещу половата неприкосновеност

                  1001 00

                  Изнасилване

                  1002 00

                  Квалифицирани случаи на изнасилване (5), различни от изнасилване на малолетни и/или непълнолетни

                  1003 00

                  Сексуално посегателство

                  1004 00

                  Сводничество

                  1005 00

                  Неприлично излагане

                  1006 00

                  Сексуален тормоз

                  1007 00

                  Предлагане на сексуални услуги от проституиращо лице

                  1008 00

                  Сексуална експлоатация на деца

                  1009 00

                  Престъпления, свързани с детска порнография или неприлични изображения на малолетни и/или непълнолетни

                  1010 00

                  Изнасилване на малолетно или непълнолетно лице

                  1011 00

                  Сексуално насилие над малолетно или непълнолетно лице

                  1100 00
                  отворена категория

                     Престъпления против семейството

                  1101 00

                  Незаконни сексуални отношения между близки членове на семейството

                  1102 00

                  Многобрачие

                  1103 00

                  Неизпълнение на задължение за издръжка

                  1104 00

                  Неполагане на грижи или изоставяне на малолетно или непълнолетно лице или на лице в безпомощно състояние

                  1105 00

                  Неизпълнение на разпореждане за предаване на малолетно или непълнолетно лице или отнемане на малолетно или непълнолетно лице

                  1200 00
                  отворена категория

                     Престъпления против държавата, обществения ред, правосъдието или лица на публична длъжност

                  1201 00

                  Шпионство

                  1202 00

                  Измяна

                  1203 00

                  Престъпления, свързани с избори и референдуми

                  1204 00

                  Опит за покушение срещу живота или здравето на държавния глава

                  1205 00

                  Опетняване на държавата, нацията или държавни символи

                  1206 00

                  Обида или оказване на съпротива на представител на органите на властта

                  1207 00

                  Изнудване, упражняване на принуда, натиск върху представител на органите на властта

                  1208 00

                  Насилие или заплаха на представител на органите на властта

                  1209 00

                  Престъпления против реда и общественото спокойствие

                  1210 00

                  Насилие по време на спортни събития

                  1211 00

                  Кражба на публични или административни документи

                  1212 00

                  Възпрепятстване или отклоняване на работата на правосъдието, неверни твърдения в хода на наказателно или съдебно производство, лъжесвидетелстване

                  1213 00

                  Незаконно представяне като друго лице или представител на властта

                  1214 00

                  Бягство от задържане въз основа на законно разпореждане

                  1300 00
                  отворена категория

                     Престъпления против публична собственост или обществени интереси

                  1301 00

                  Измама, свързана с обществената и социалната сигурност или семейните добавки

                  1302 00

                  Измама, свързана с европейско осигуряване или надбавки

                  1303 00

                  Престъпления, свързани с незаконна хазартна игра

                  1304 00

                  Възпрепятстване на процедури за възлагане на обществени поръчки

                  1305 00

                  Активна или пасивна корупция на държавен служител, лице на публична длъжност или орган на властта

                  1306 00

                  Незаконно присвояване, злоупотреба или друго отклоняване на собственост от лице на публична длъжност

                  1307 00

                  Злоупотреба със служебно положение от лице на публична длъжност

                  1400 00
                  отворена категория

                     Данъчни и митнически престъпления

                  1401 00

                  Данъчни престъпления

                  1402 00

                  Митнически престъпления

                  1500 00
                  отворена категория

                     Икономически престъпления

                  1501 00

                  Банкрут или умишлен банкрут

                  1502 00

                  Нарушаване на счетоводни разпоредби, незаконно присвояване, укриване на активи или незаконно увеличаване на задълженията на дружество

                  1503 00

                  Нарушаване на правилата за конкуренция

                  1504 00

                  Изпиране на пари, придобити чрез престъпление

                  1505 00

                  Активна или пасивна корупция в частния сектор

                  1506 00

                  Разкриване на тайна или нарушаване на задължение за пазене на тайна

                  1507 00

                  Неправомерно предоставяне на вътрешна информация с търговска цел

                  1600 00
                  отворена категория

                     Престъпления против собствеността или свързани с унищожаване или повреждане на вещи

                  1601 00

                  Незаконно присвояване

                  1602 00

                  Незаконно присвояване или отклоняване на енергия

                  1603 00

                  Измама, включително мошеничество

                  1604 00

                  Търговия с откраднати вещи

                  1605 00

                  Незаконен трафик (6) на предмети на културата, включително антики и произведения на изкуството

                  1606 00

                  Умишлено повреждане или унищожаване на имущество

                  1607 00

                  Неумишлено повреждане или унищожаване на имущество

                  1608 00

                  Саботаж

                  1609 00

                  Престъпления против индустриалната или интелектуалната собственост

                  1610 00

                  Палеж

                  1611 00

                  Причиняване на смърт или телесна повреда вследствие на палеж

                  1612 00

                  Предизвикване на горски пожар

                  1700 00
                  отворена категория

                     Кражби

                  1701 00

                  Кражба

                  1702 00

                  Кражба с незаконно проникване в чужда собственост

                  1703 00

                  Кражба с използване на насилие или оръжие, или заплаха за използване на насилие или оръжие срещу лица

                  1704 00

                  Квалифицирани случаи на кражба, които не включват използването на насилие или оръжие, или заплаха за използване на насилие или оръжие срещу лица

                  1800 00
                  отворена категория

                     Престъпления срещу информационни системи и други компютърни престъпления

                  1801 00

                  Неправомерен достъп до информационни системи

                  1802 00

                  Неправомерна намеса в система

                  1803 00

                  Неправомерна намеса в данни

                  1804 00

                  Производство, притежание, разпространение или трафик на компютърни устройства или данни, даващи възможност за извършване на компютърни престъпления

                  1900 00
                  отворена категория

                     Подправяне на платежни инструменти

                  1901 00

                  Изготвяне на неистински или подправяне на парични знаци, включително евро

                  1902 00

                  Изготвяне на неистински непарични платежни инструменти

                  1903 00

                  Изготвяне на неистински или подправяне на публични ценни книжа

                  1904 00

                  Пускане в обращение/използване на неистински или подправени парични знаци, непарични платежни инструменти или публични ценни книжа

                  1905 00

                  Притежаване на устройства за изготвяне на неистински или за подправяне на парични знаци или публични ценни книжа

                  2000 00
                  отворена категория

                     Подправяне на документи

                  2001 00

                  Подправяне на публичен или административен документ от частно лице

                  2002 00

                  Подправяне на документ от длъжностно лице или орган на властта

                  2003 00

                  Предоставяне или придобиване на подправен публичен или административен документ; предоставяне или придобиване на подправен документ от длъжностно лице или орган на властта

                  2004 00

                  Използване на подправени публични или административни документи

                  2005 00

                  Притежаване на устройства за подправяне на публични или административни документи

                  2006 00

                  Подправяне на частен документ от частно лице

                  2100 00
                  отворена категория

                     Престъпления против правилата за движение

                  2101 00

                  Опасно управление на превозно средство

                  2102 00

                  Управление на превозно средство под влиянието на алкохол или наркотични вещества

                  2103 00

                  Управление на превозно средство без свидетелство за управление или след лишаване от право за управление на превозно средство

                  2104 00

                  Неспиране след пътнотранспортно произшествие

                  2105 00

                  Избягване на пътна проверка

                  2106 00

                  Престъпления, свързани с движението по пътищата

                  2200 00
                  отворена категория

                     Престъпления срещу трудовото законодателство

                  2201 00

                  Незаконно наемане на работа

                  2202 00

                  Престъпления, свързани със заплащането на възнаграждение, включително с осигурителните вноски

                  2203 00

                  Престъпления, свързани с безопасните и здравословни условия на труд

                  2204 00

                  Престъпления, свързани с достъп до или упражняване на професия

                  2205 00

                  Престъпления, свързани с работното време и времето за почивка

                  2300 00
                  отворена категория

                     Престъпления срещу миграционното право

                  2301 00

                  Неразрешено влизане или пребиваване

                  2302 00

                  Улесняване на неразрешено влизане и пребиваване

                  2400 00
                  отворена категория

                     Престъпления против военни задължения

                  2500 00
                  отворена категория

                     Престъпления, свързани с хормонални вещества и други стимулатори на растежа

                  2501 00

                  Неразрешен внос, износ или доставяне на хормонални вещества и други стимулатори на растежа

                  2600 00
                  отворена категория

                     Престъпления, свързани с ядрени материали или други опасни радиоактивни вещества

                  2601 00

                  Неразрешен внос, износ, доставка или придобиване на ядрени или радиоактивни материали

                  2700 00
                  отворена категория

                     Други престъпления

                  2701 00

                  Други умишлени престъпления

                  2702 00

                  Други неумишлени престъпления

         (1)  Освен ако в настоящата категория не е посочено друго, „трафик“ означава внос, износ, придобиване, продажба, доставка, пренасяне или превозване.

         (2)  За целите на настоящата подкатегория трафикът включва придобиване, продажба, доставка, пренасяне или превозване.

         (3)  За целите на настоящата подкатегория трафикът включва внос, износ, придобиване, продажба, доставка, пренасяне или превозване.

         (4)  Например особено тежки обстоятелства.

         (5)  Например изнасилване по особено жесток начин.

         (6)  Трафикът включва внос, износ, придобиване, продажба, доставка, пренасяне или превозване.

      ПРИЛОЖЕНИЕ Б

         Обща таблица на категориите наказания и мерки, посочени в член 4

                  Код

                  Категории и подкатегории наказания и мерки

                  1000
                  отворена категория

                     Лишаване от свобода

                  1001

                  Лишаване от свобода

                  1002

                  Доживотен затвор

                  2000
                  отворена категория

                     Ограничаване на личната свобода

                  2001

                  Забрана за посещаване на определени места

                  2002

                  Забрана за пътуване в чужбина

                  2003

                  Забрана за престой на определени места

                  2004

                  Забрана за участие в масови събирания

                  2005

                  Забрана за установяване на контакт с определени лица по какъвто и да е начин

                  2006

                  Поставяне под електронно наблюдение (1)

                  2007

                  Задължение за отчитане в определени часове пред определен орган

                  2008

                  Задължение за пребиваване на определено място

                  2009

                  Задължение за присъствие в мястото, в което се пребивава, в определено време

                  2010

                  Задължение за спазване на наложените от съда пробационни мерки, включително задължението за оставане под надзор

                  3000
                  отворена категория

                     Лишаване от определено право, длъжност или професия

                  3001

                  Лишаване от правото да се упражнява определена функция

                  3002

                  Лишаване от право/временно отнемане на възможността за заемане или назначаване на обществена длъжност

                  3003

                  Лишаване/временно отнемане на правото да гласува или да бъде избирано

                  3004

                  Забрана за сключване на договори с публична администрация

                  3005

                  Невъзможност за получаване на публични субсидии

                  3006

                  Отнемане на свидетелството за управление на превозно средство (2)

                  3007

                  Временно отнемане на свидетелството за управление на превозно средство

                  3008

                  Забрана за управление на определени превозни средства

                  3009

                  Лишаване/временно отнемане на родителски права

                  3010

                  Лишаване/временно отнемане на правото да бъде съдебен експерт/свидетел/съдебен заседател

                  3011

                  Лишаване/временно отнемане на правото да бъде попечител/настойник (3)

                  3012

                  Лишаване/временно отнемане на ордени или звания

                  3013

                  Забрана за упражняване на професия, търговска или обществена дейност

                  3014

                  Забрана за работа или дейност с непълнолетни или малолетни лица

                  3015

                  Задължение за затваряне на предприятие

                  3016

                  Забрана за притежаване или носене на оръжия

                  3017

                  Отнемане на разрешително за лов/риболов

                  3018

                  Забрана за използване на чекове или на разплащателни/кредитни карти

                  3019

                  Забрана за държане на животни

                  3020

                  Забрана за притежаване или използване на определени предмети, различни от оръжия

                  3021

                  Забрана за участие в някои игри/спортове

                  4000
                  отворена категория

                     Забрана за влизане или експулсиране от територията

                  4001

                  Забрана за влизане на национална територия

                  4002

                  Експулсиране от национална територия

                  5000
                  отворена категория

                     Лични задължения

                  5001

                  Подлагане на медицинско лечение или други форми на терапия

                  5002

                  Задължение за участие в социално-образователна програма

                  5003

                  Задължение за поставяне под грижите/надзора на семейството

                  5004

                  Образователни мерки

                  5005

                  Социално-правна пробация

                  5006

                  Задължение за обучение/работа

                  5007

                  Задължение за предоставяне на съдебните органи на определена информация

                  5008

                  Задължение за публикуване на съдебното решение

                  5009

                  Задължение за поправяне на вредите, причинени от престъплението

                  6000
                  отворена категория

                     Наказания, свързани с личното имущество

                  6001

                  Конфискация

                  6002

                  Събаряне

                  6003

                  Възстановяване

                  7000
                  отворена категория

                     Настаняване в заведение

                  7001

                  Настаняване в психиатрично заведение

                  7002

                  Настаняване в заведение за лечение на зависими от алкохол и наркотични вещества

                  7003

                  Настаняване в образователна институция

                  8000
                  отворена категория

                     Финансови наказания

                  8001

                  Глоба

                  8002

                  Глоба с определен дневен размер (4)

                  8003

                  Глоба в полза на конкретен получател (5)

                  9000
                  отворена категория

                     Трудови наказания

                  9001

                  Общественополезен труд или услуги

                  9002

                  Общественополезен труд или услуги, придружени от други ограничителни мерки

                  10000
                  отворена категория

                     Военни наказания

                  10001

                  Лишаване от военно звание (6)

                  10002

                  Уволнение от професионална военна служба

                  10003

                  Лишаване от свобода във военен затвор

                  11000
                  отворена категория

                     Освобождаване от наказание/отлагане на изпълнението на наказание, предупреждение

                  12000
                  отворена категория

                     Други наказания и мерки

                  Параметри (да се уточнят, където е приложимо)

                  ø

                  Наказание

                  m

                  Мярка

                  a

                  Отлагане на изпълнението на наказание/мярка

                  b

                  Частично отлагане на изпълнението на наказание/мярка

                  c

                  Отлагане на изпълнението на наказание/мярка с налагане на пробационни мерки/мерки за надзор

                  d

                  Частично отлагане на изпълнението на наказание/мярка с налагане на пробационни мерки/мерки за надзор

                  e

                  Замяна на наказание/мярка

                  f

                  Алтернативно наказание/мярка, наложено/а като основно наказание

                  g

                  Алтернативно наказание/мярка, наложено/а първоначално в случай на неизпълнение на основното наказание

                  h

                  Прекратяване на временно отлагане/условния характер на наказание/мярка

                  i

                  Последващо определяне на едно общо наказание

                  j

                  Прекъсване или отлагане на изпълнението на наказанието/мярката (7)

                  k

                  Опрощаване на наказанието

                  l

                  Опрощаване на отложеното/условното наказание

                  n

                  Край на изтърпяването на наказанието

                  o

                  Помилване

                  p

                  Амнистия

                  q

                  Условно освобождаване (освобождаване на лицето при определени условия преди окончателно изтърпяване на наказанието)

                  r

                  Реабилитация (със или без заличаване на наказанието от регистрите за съдимост)

                  s

                  Специално наказание или мярка за малолетни и/или непълнолетни

                  t

                  Акт, който няма наказателноправен характер (8)

         (1)  Чрез фиксирани или подвижни средства за наблюдение.

         (2)  Необходимо е повторно кандидатстване за получаване на ново свидетелство за управление на превозно средство.

         (3)  Попечител/настойник на лице, което е недееспособно, или на малолетно или непълнолетно лице.

         (4)  Глоба, изразена дневно.

         (5)  Например за институция, асоциация, фондация или пострадал.

         (6)  Понижаване във военен чин.

         (7)  Изпълнението на наказанието не може да се избегне.

         (8)  Тази характеристика ще се посочва само тогава, когато такава информация се предоставя в отговор на искането, получено от държавата-членка, чийто гражданин е съответното лице.


title: Решение на Съвета от 28 юни 2011 година за назначаване и замяна на членове на управителния съвет на Европейския център за развитие на професионалното обучение

text:
               1.7.2011

               BG

               Официален вестник на Европейския съюз

               C 191/9

         РЕШЕНИЕ НА СЪВЕТА
   от 28 юни 2011 година
   за назначаване и замяна на членове на управителния съвет на Европейския център за развитие на професионалното обучение
   (000/2011/)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Регламент (ЕИО) № 337/75 на Съвета от 10 февруари 1975 г. за създаване на Европейски център за развитие на професионалното обучение, и по-специално член 4 от него (1),
   като взе предвид внесената от Комисията в Съвета кандидатура в категорията на представителите на организациите на работодателите,
   като има предвид, че:

               (1)

               С решението си от 14 септември 2009 г. (2) Съветът назначи членовете на управителния съвет на Европейския център за развитие на професионалното обучение за периода от 18 септември 2009 г. до 17 септември 2012 г.

               (2)

               След оставката на г-н Andrew MAMO се освободи едно място за член на управителния съвет на центъра в категорията на представителите на организациите на работодателите,

         ПРИЕ НАСТОЯЩОТО РЕШЕНИЕ:
   Член единствен
   Посоченото по-долу лице се назначава за член на управителния съвет на Европейския център за развитие на професионалното обучение за остатъка от мандата, който изтича на 17 септември 2012 г.:

      ПРЕДСТАВИТЕЛИ НА ОРГАНИЗАЦИИТЕ НА РАБОТОДАТЕЛИТЕ:

               MALTA

               Г-жа Jeanelle CATANIA
               Executive Policy & Business Development
               The Malta Chamber of Commerce Enterprise and Industry

      Съставено в Люксембург на 28 юни 2011 година.

            За Съвета

            Председател

         FAZEKAS S.

      (1)  ОВ L 39, 13.2.1975 г., стр. 1.

      (2)  ОВ C 226, 19.9.2009 г., стр. 2.


title: Решение на Съвета от 7 март 1994 година за изменение на Решение 93/350/Евратом, ЕОВС, ЕИО за изменение на Решение 88/591/ЕОВС, ЕИО, Евратом на Съвета за създаване на Първоинстанционен съд на Европейските общности

text:
Важна правна забележка

|

31994D0149

Официален вестник n° L 066 , 10/03/1994 стр. 0029 - 0029 специално финландско издание: глава 1 том 3 стр. 0110  специално шведско издание: глава 1 том 3 стр. 0110  специално чешко издание глава 01 том 01 стр. 271  - 271 специално испанско издание глава 01 том 01 стр. 271  - 271 специално унгарско издание глава 01 том 01 стр. 271  - 271 специално литвийско издание глава 01 том 01 стр. 271  - 271 LV.ES глава 01 том 01 стр. 271  - 271 MT.ES глава 01 том 01 стр. 271  - 271 PL.ES глава 01 том 01 стр. 271  - 271 SK.ES глава 01 том 01 стр. 271  - 271 специално словенско издание глава 01 том 01 стр. 271  - 271

		19940307Решение на Съветаот 7 март 1994 годиназа изменение на Решение 93/350/Евратом, ЕОВС, ЕИО за изменение на Решение 88/591/ЕОВС, ЕИО, Евратом на Съвета за създаване на Първоинстанционен съд на Европейските общности(94/149/ЕОВС, ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Решение 93/350/Евратом, ЕОВС, ЕИО на Съвета от 8 юни 1993 г., за изменение на Решение 88/591/ЕОВС, ЕИО, Евратом за създаване на Първоинстанционен съд на Европейските общности [1], и по-специално член 3 от него,като има предвид, че съгласно така измененото Решение 88/591/ЕОВС, ЕИО, Евратом [2] Първоинстанционният съд има компетентност да разглежда и да се произнася по почти всички искове, заведени от физически или юридически лица;като има предвид обаче, че по отношение на мерките за защита на търговския обмен, взети съгласно Договорите за създаване на Европейската общност за въглища и стомана и Европейската общност в случай на дъмпинг и субсидии, влизането в сила на Решение 93/350/Евратом, ЕОВС, ЕИО беше отложено;като има предвид, че в светлината на развитието оттогава, следва да се определи датата на влизане в сила на тази част от горепосочените решения,РЕШИ:Член 1Член 3, първо изречение, втората част от Решение 93/350/Евратом, ЕОВС, ЕИО се заменя със следното:"По отношение обаче на искове, заведени от физически или юридически лица, съгласно член 33, втори параграф, член 35 и член 40, първа и втора алинеи от Договора за ЕОВС и които засягат актове, свързани с прилагането на член 74 от този Договор, както и по отношение на дела, заведени от физически или юридически лица, съгласно член 173, четвърта алинея, член 175, трета алинея и член 178 от Договора за ЕО и свързани с мерки за търговска защита смисъла на член 133 от Договора в случай на дъмпинг и субсидии, влизането в сила се определя от 15 март 1994 г."Член 2Настоящото решение влиза в сила в деня след публикуването му в Официален вестник на Европейските общности.Съставено в Брюксел на 7 март 1994 година.За СъветаПредседателTh. Pangalos[1] ОВ L 144, 16.6.1993 г., стр. 21 (поправка: ОВ L 234, 17.9.1993 г., стр. 23).[2] ОВ L 319, 25.11.1988 г., стр. 1 (поправка: ОВ L 241, 17.8.1989 г., стр. 4).--------------------------------------------------


title: Решение 2011/478/ОВППС на Съвета от 28 юли 2011 година за удължаване на мандата на специалния представител на Европейския съюз в Косово

text:
               29.7.2011

               BG

               Официален вестник на Европейския съюз

               L 197/12

         РЕШЕНИЕ 2011/478/ОВППС НА СЪВЕТА
   от 28 юли 2011 година
   за удължаване на мандата на специалния представител на Европейския съюз в Косово (1)

   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, член 31, параграф 2 и член 33 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 4 февруари 2008 г. Съветът прие Съвместно действие 2008/124/ОВППС относно мисията на Европейския съюз в областта на върховенството на закона в Косово, EULEX KOSOVO (2) и Съвместно действие 2008/123/ОВППС (3) за назначаване на г-н Pieter FEITH за специален представител на Европейския съюз (СПЕС) в Косово.

               (2)

               На 5 май 2011 г. Съветът прие Решение 2011/270/CFSP (4) за назначаване на г-н Fernando GENTILINI за СПЕС в Косово до 31 юли 2011 г.

               (3)

               Мандатът на СПЕС следва да бъде удължен до 30 септември 2011 г.

               (4)

               СПЕС ще изпълнява мандата си в контекста на ситуация, която може да се влоши и да навреди на целите на външната дейност на Съюза, определени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Решение 2011/270/ОВППС се изменя, както следва:

               1.

               Член 1 се заменя със следното:
               „Член 1
               Специален представител на Европейския съюз
               Г-н Fernando GENTILINI се назначава за специален представител на Европейския съюз (СПЕС) в Косово от 1 май 2011 г. до 30 септември 2011 г. Мандатът на СПЕС може да бъде прекратен по-рано, ако Съветът вземе решение за това по предложение на върховния представител на Съюза по въпросите на външните работи и политиката на сигурност (ВП).“

               2.

               Член 5, параграф 1 се заменя със следното:
               „1.   Референтната сума, предназначена за покриване на разходите, свързани с мандата на СПЕС, за периода от 1 май 2011 г. до 30 септември 2011 г., e в размер на 690 000 EUR.“

         Член 2
   Настоящото решение влиза в сила в деня на приемането му.

      Съставено в Брюксел на 28 юли 2011 година.

            За Съвета

            Председател

         M. DOWGIELEWICZ

      (1)  Съгласно Резолюция 1244 (1999) на Съвета за сигурност на Организацията на обединените нации.

      (2)  ОВ L 42, 16.2.2008 г., стр. 92.

      (3)  ОВ L 42, 16.2.2008 г., стр. 88.

      (4)  ОВ L 119, 7.5.2011 г., стр. 12.


title: 2009/1006/ЕС: Решение на Европейския парламент и на Съвета от 17 декември 2009 година относно мобилизирането на Европейския фонд за приспособяване към глобализацията съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление

text:
               24.12.2009

               BG

               Официален вестник на Европейския съюз

               L 347/28

      РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

   от 17 декември 2009 година
   относно мобилизирането на Европейския фонд за приспособяване към глобализацията съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
   (2009/1006/ЕС)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за създаване на Европейската общност и Договора за функционирането на Европейския съюз,
   като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,
   като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
   като взеха предвид предложението на Комисията,
   като имат предвид, че:

               (1)

               Европейският фонд за приспособяване към глобализацията (ЕФПГ) беше създаден с цел да предоставя допълнителна подкрепа на съкратените работници, които са засегнати от последиците от големи структурни изменения в моделите на световната търговия, и да ги подпомага при повторното им приобщаване към пазара на труда.

               (2)

               Обхватът на ЕФПГ беше разширен, за да включи заявленията, подадени след 1 май 2009 г., така че да се окаже подкрепа на работниците, съкратени в резултат на световната икономическа и финансова криза.

               (3)

               Междуинституционалното споразумение от 17 май 2006 г. позволява мобилизиране на ЕФПГ в рамките на годишния таван от 500 милиона евро.

               (4)

               На 5 юни 2009 г. Швеция представи заявление за мобилизиране на ЕФПГ във връзка със съкращения в автомобилния сектор. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006, и следователно Комисията предлага да се мобилизират средства в размер на 9 839 674 EUR.

               (5)

               На 9 юли 2009 г. Австрия представи заявление за мобилизиране на ЕФПГ във връзка със съкращения в автомобилния сектор. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006, и следователно Комисията предлага да се мобилизират средства в размер на 5 705 635 EUR.

               (6)

               На 4 август 2009 г. Нидерландия представи заявление за мобилизиране на ЕФПГ във връзка със съкращения в строителния сектор. Заявлението е в съответствие с изискванията за определяне на финансовото участие, предвидени в член 10 от Регламент (ЕО) № 1927/2006, и следователно Комисията предлага да се мобилизират средства в размер на 386 114 EUR.

               (7)

               Поради това ЕФПГ следва да бъде мобилизиран, за да бъде предоставена финансова подкрепа в отговор на заявленията, подадени от Швеция, Австрия и Нидерландия,

         РЕШИХА:
   Член 1
   За общия бюджет на Европейския съюз за финансовата 2009 година Европейският фонд за приспособяване към глобализацията се мобилизира за отпускане на сумата от 15 931 423 EUR в бюджетни кредити за поети задължения и за плащания.
   Член 2
   Настоящото решение се публикува в Официален вестник на Европейския съюз.

      Съставено в Страсбург на 17 декември 2009 година.

            За Европейския парламент

            Председател

         J. BUZEK

            За Съвета

            Председател

         H. LINDBLAD

      (1)  ОВ C 139, 14.6.2006 г., стр. 1.

      (2)  ОВ L 406, 30.12.2006 г., стр. 1.


title: Решение на Съвета от 25 март 1991 година за приемане на мандата на Международната изследователска група за мед

text:
               11/ 06

               BG

               Официален вестник на Европейския съюз

               212

         31991D0179

               L 089/39

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА СЪВЕТА

   от 25 март 1991 година
   за приемане на мандата на Международната изследователска група за мед
   (91/179/ЕИО)
   СЪВЕТЪТ НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската икономическа общност, и по-специално членове 113 и 116 от него,
   като взе предвид предложението на Комисията,
   като има предвид, че мандатът на Международната изследователска група за мед е приет от Конференцията на Обединените нации по въпросите на медта на 24 февруари 1989 г. в Женева;
   като има предвид, че в съответствие с разпоредбите на параграф 22, буква б) от мандата от държавите и международните организации, които са взели участие в конференцията, се изисква да уведомят Генералния секретар на Организацията на обединените нации за приемането от тяхна страна на мандата;
   като има предвид, че изследователската група ще осъществява важна дейност, свързана с анализ и наблюдение на пазара и на търговията с мед;
   като има предвид, че определената в мандата институционална структура на Международната изследователска група за мед предполага съвместно участие на Общността и на държавите-членки, които са одобрили мандата;
   като има предвид, че определени държави-членки са изразили намерението си да участват в изследователската група;
   като има предвид, че въз основа на обща позиция Общността и държавите-членки, които са взели решение да участват в работата на изследователската група, следва едновременно да депозират своите инструменти за приемане,
   РЕШИ:
   Член 1
   Европейската икономическа общност приема мандата на Международната изследователска група за мед.
   Общността и държавите-членки, които на този етап са взели решение да участват в работата на изследователската група, веднага след приключване на необходимите вътрешни процедури едновременно депозират при Генералния секретар на Организацията на обединените нации своите инструменти за приемане.
   Текстът на мандата се прилага към настоящото решение.
   Член 2
   Председателят на Съвета се упълномощава да определи лицата, които са оправомощени да депозират инструмента за приемане от страна на Общността.

      Съставено в Брюксел на 25 март 1991 година.

            За Съвета

            Председател

         R. STEICHEN

   ПРИЛОЖЕНИЕ
   МАНДАТ НА МЕЖДУНАРОДНАТА ИЗСЛЕДОВАТЕЛСКА ГРУПА ЗА МЕД
   Създаване

               1.

               Създава се Международна изследователска група за мед, която да прилага разпоредбите и да контролира действието на настоящия мандат.

         Цел

               2.

               Осигуряване на засилено международно сътрудничество по въпроси, свързани с медта, чрез подобряване на наличната информация за международния стопански отрасъл за производство и търговия с мед и чрез предоставяне на форум за междуправителствени консултации по въпроси, свързани с медта.

         Определения

               3.

                           а)

                           „Група“ означава създадената с настоящия мандат Международна изследователска група за мед.

                           б)

                           „Мед“ означава медни руди и медни концентрати: пречистена и непречистена метална мед, включително вторична мед; медни сплави; медни отломки, отпадъци и остатъци; медни полуфабрикати и всички други евентуално определени от групата продукти от мед.

                           в)

                           „Членове“ означава всички държави и междуправителствени организации, предвидени в параграф 5, които са извършили уведомление за приемане в съответствие с разпоредбите на параграф 22.

         Функции

               4.

               В рамките на осъществяването на целта си Групата изпълнява следните функции:

                           а)

                           провеждане на консултации и обмяна на информация относно международния стопански отрасъл за производство и търговия с мед;

                           б)

                           подобряване на статистическите данни за мед;

                           в)

                           извършване на редовни оценки на пазарното положение и очертаване на перспективите за световната медодобивна промишленост;

                           г)

                           извършване на проучвания по въпроси, които представляват интерес за Групата;

                           д)

                           провеждане на мероприятия, свързани с усилията на други организации, които са насочени към развиване на пазара за мед и способстване за повишаване на търсенето на мед;

                           е)

                           разглеждане на особени проблеми или на съществуващи или възможни бъдещи затруднения в международния стопански отрасъл за производство и търговия с мед.

         Извършването на горепосочените функции от Групата не отменя правото на всеки член да ръководи всички аспекти на националния си стопански отрасъл за производство и търговия с мед и не накърнява компетентността на други международни организации по въпроси, които влизат в кръга на тяхната компетентност.
   Членство

               5.

               Членството в Групата е открито за всички държави, които са заинтересовани от производството, потреблението или международната търговия с мед, и за всички междуправителствени организации, които отговарят за воденето на преговори, сключването и прилагането на международни споразумения, в частност споразумения за суровини.

         Правомощия на Групата

               6.

                           а)

                           Групата упражнява всички правомощия и предприема или организира предприемането на всички необходими действия за изпълнение и за гарантиране на прилагането на разпоредбите на настоящия мандат.

                           б)

                           Групата няма право пряко или косвено да сключва търговски договори за мед, други суровини или продукти, както и договори за фючърсни сделки; също така тя няма право да поема финансови задължения в тази връзка.

                           в)

                           Групата приема необходимите правила за изпълнение на нейните функции, които са съобразени с и не противоречат на разпоредбите на настоящия мандат.

                           г)

                           Групата няма правомощия и не се счита за упълномощена от своите членове да поема задължения извън приложното поле на настоящия мандат или на правилника за дейността.

         Седалище

               7.

               Седалището на Групата се намира на избрано от нея място на територията на държава-членка, освен ако Групата реши друго. Групата договаря с правителството на приемащата страна сключването на споразумение относно седалището възможно най-скоро след влизането в сила на настоящия мандат.

         Вземане на решения

               8.

                           а)

                           Върховният орган на създадената съгласно настоящия мандат Група е Генералната асамблея.

                           б)

                           Групата, постоянният комитет по параграф 9, и евентуално създадените други комитети и спомагателни органи вземат решения с единодушие и без гласуване, освен в случай на решения, за които в настоящия мандат или в правилника за дейността се предвижда гласуване с конкретно посочено мнозинство.

                           в)

                           Всяка държава-членка има право на един глас.

         Постоянен комитет

               9.

                           а)

                           Групата създава Постоянен комитет, който се състои от членовете на Групата, които са изразили желание да участват в неговата работа.

                           б)

                           Постоянният комитет изпълнява задачи, които са му възложени от Групата, и докладва пред Групата за приключването или за напредъка на работата си.

         Комитети и спомагателни органи

               10.

               Освен Постоянния комитет, Групата може при определени от нея условия и ред да създава и други комитети или спомагателни органи.

         Секретариат

               11.

                           а)

                           Групата има секретариат, който се състои от генерален секретар и необходимия брой щатни служители.

                           б)

                           Генералният секретар е главното административно длъжностно лице на Групата и отговаря пред нея за прилагането и действието на настоящия мандат в съответствие с решенията на Групата.

         Сътрудничество с други организации

               12.

                           а)

                           Групата може да предприема мерки за консултации или сътрудничество с Организацията на обединените нации, нейни органи или специализирани агенции, и по целесъобразност с други междуправителствени институции.

                           б)

                           Групата може да предприема и мерки, които счита за целесъобразни, за поддържане на контакти с правителствата на заинтересовани страни, които не членуват в Групата, с други международни неправителствени организации, или по целесъобразност с организации от частния сектор.

                           в)

                           На заседанията на Групата или на нейни спомагателни органи могат да бъдат канени да присъстват наблюдатели при условия и ред, определени от Групата или от съответните органи.

         Взаимоотношения с Общия фонд

               13.

               Групата може да поиска да бъде призната за международен орган за суровини (МОС) съгласно разпоредбите на член 7, параграф 9 от Споразумението за създаване на Общия фонд за суровини (ОФС) с цел оказване на съдействие съобразно разпоредбите на настоящия мандат за финансиране чрез втората сметка на Фонда на проекти, свързани с мед. Решенията за оказване на съдействие за такива проекти обикновено се вземат с единодушие. Ако не може да се постигне единодушие, решенията се вземат чрез гласуване с мнозинство от две трети. Групата не поема никакви финансови задължения във връзка с тези проекти, както и не изпълнява функциите на изпълнител на тези проекти.

         Правно положение

               14.

                           а)

                           Групата притежава международна правосубектност. По-конкретно, съобразно разпоредбите на параграф 6, буква б), тя е способна да сключва договори, да придобива и отчуждава движимо и недвижимо имущество и да води съдебни дела.

                           б)

                           Статусът на Групата на територията на приемащата страна се урежда от сключеното между Групата и правителството на тази страна споразумение относно седалището.

         Бюджетни вноски

               15.

                           а)

                           Всеки член плаща вноска в годишен бюджет, който се утвърждава от Групата в съответствие с разпоредбите на правилника за дейността. С цел определяне на вноските на членовете 50 % от бюджета се разпределят поравно между тях; 25 % се разпределят между държавите-членки пропорционално на техния дял от общия внос и износ на държавите-членки на медни руди и концентрати, измерени в съдържание на метална мед, и на пречистена и непречистена мед; останалите 25 % се разпределят между държавите-членки пропорционално на техния дял от една обща сума, която се състои от миннодобивното производство или потреблението на пречистена мед на всяка държава-членка, което от двете има по-висока стойност. Изчислението се извършва въз основа на последните три календарни години, за които са налице статистически данни.

                           б)

                           Групата определя вноската на всеки член за всяка финансова година в определена от Групата единна валута и съобразно предвидените в правилника за дейността разпоредби относно вноските. Плащането на вноската от всеки член се извършва в съответствие с неговите конституционни процедури.

                           в)

                           Освен бюджетните вноски, Групата може да приема и дарения от външни източници.

         Статистически данни и информация

               16.

                           а)

                           Групата събира, съпоставя и предоставя на членовете статистически данни за производството, търговията, запасите и потреблението на мед, включително за потреблението от конкретни пазари и промишлености, които са крайни потребители, които тя счита за необходими за ефективното действие на настоящия мандат, както и информацията, посочена в буква б) по-долу.

                           б)

                           Групата предвижда подходящи начини за обмяна на информация с правителствата на заинтересовани страни, които не участват в Групата, и с подходящи неправителствени и междуправителствени организации, за да се избегне дублиране на работата и да се осигури наличието на актуална, достоверна и пълна информация за производството, потреблението, запасите, международната търговия, публикуваните международно признати цени на медта, технологиите, свързаните с мед изследователско-развойни дейности и за други фактори, които оказват влияние върху търсенето и предлагането на мед.

                           в)

                           Групата полага усилия да гарантира, че предоставяната от нея информация не нарушава поверителния характер на сделките на правителства, лица или предприятия, които произвеждат, преработват, търгуват или потребяват мед.

         Годишна оценка и доклади

               17.

                           а)

                           Групата извършва ежегодна оценка на положението на световния пазар на мед и на свързани с това въпроси въз основа на предоставената от членовете информация, допълнена с информация от всички други съответни източници. Годишната оценка включва преглед на прогнозирания капацитет за производство на мед през следващите години и перспектива за производството, потреблението и търговията с мед през следващата календарна година с цел подпомагане на членовете при извършването на тяхната самостоятелна оценка за развитието на международния стопански отрасъл за производство и търговия с мед.

                           б)

                           Групата изготвя доклад, който включва резултатите от годишната оценка, и го разпространява сред членовете. По преценка на Групата за целесъобразност този доклад, както и други доклади и проучвания, които са разпространени сред членовете, могат да се предоставят на други заинтересовани страни в съответствие с разпоредбите на правилника за дейността.

         Пазарно развитие

               18.

                           а)

                           Групата провежда обсъждания между членовете и между членовете и трети страни, като например организации за изследване и развитие на пазара на мед, относно начините и средствата за повишаване на търсенето и за развитие на пазара на мед. В рамките на тези обсъждания Групата ще разпространява извършените от нея проучвания в подкрепа на пазарното развитие сред организации за развитие на пазара на мед, които да бъдат използвани от тях при изготвянето на предложения за проекти за пазарно развитие, които се представят за разглеждане от Групата. Изпълнението на тези проекти ще се възлага на организации за пазарно развитие. Групата може да подбира и да съдейства за финансирането на проекти чрез втората сметка на Общия фонд.

                           б)

                           Групата улеснява координацията между организациите за пазарно развитие и подпомага разширяването на дейностите за пазарно развитие.

         Проучвания

               19.

                           а)

                           Групата извършва или предприема подходящи мерки за извършването на съгласувани с нея специални проучвания, свързани с международния стопански отрасъл за производство и търговия с мед.

                           б)

                           Проучванията могат да съдържат общи препоръки или предложения до Групата, но тези препоръки или предложения не отменят правото на всеки член да ръководи всички аспекти на националния си стопански отрасъл за производство и търговия с мед и не накърняват компетентността на други международни организации по въпроси, които влизат в кръга на тяхната компетентност.

         Задължения на членовете

               20.

               Членовете полагат всички усилия да оказват сътрудничество и да насърчават постигането на целта на Групата, по-конкретно чрез предоставяне на посочените в параграф 16, буква а) данни.

         Изменения

               21.

               Настоящият мандат може да се изменя само с единодушие на Групата.

         Влизане в сила

               22.

                           а)

                           Настоящият мандат влиза в сила окончателно, когато държавите, които общо представляват най-малко 80 % от търговията с мед съгласно посочените данни в приложението към настоящия мандат, са уведомили съобразно разпоредбите на буква в) по-долу Генералния секретар на Организацията на обединените нации (оттук нататък наричан „депозитаря“), че окончателно приемат настоящия мандат.

                           б)

                           Настоящият мандат влиза в сила условно, когато държавите, които общо представляват най-малко 60 % от търговията с мед съгласно посочените данни в приложението към настоящия мандат, са уведомили съобразно разпоредбите на буква в) по-долу депозитаря, че условно или окончателно приемат настоящия мандат.

                           в)

                           Всяка държава или междуправителствена организация, посочена в параграф 5, която желае да стане член на Групата, уведомява депозитаря, че условно (до приключване на вътрешните ѝ процедури) или окончателно приема настоящия мандат. Всяка държава или междуправителствена организация, която е извършила уведомление за условно приемане на настоящия мандат, полага усилия да приключи вътрешните си процедури в срок от 36 месеца от датата на влизане в сила на настоящия мандат или от датата на извършеното от нея уведомление за условно приемане, която от двете дати е по-късна, и съответно уведомява за това депозитаря. Когато държава или междуправителствена организация не е в състояние да приключи вътрешните си процедури в посочения по-горе срок, Групата може да удължава срока за съответната държава или междуправителствена организация.

                           г)

                           Ако до 30 юни 1990 г. не са изпълнени изискванията за влизане в сила на настоящия мандат, депозитарят отправя покана до държавите и междуправителствените организации, които са депозирали уведомление за условно или окончателно приемане на настоящия мандат, да вземат решение за условно или окончателно въвеждане или за невъвеждане в сила между тях на настоящия мандат.

                           д)

                           Възможно най-скоро след влизането в сила на настоящия мандат депозитарят свиква встъпително заседание на Групата. По възможност, членовете се уведомяват най-малко един месец преди датата, за която е насрочено заседанието.

         Оттегляне

               23.

                           а)

                           Член може по всяко време да се оттегли от Групата чрез изпращане на писмено уведомление за оттегляне до депозитаря и до Генералния секретар на Групата.

                           б)

                           Оттеглянето не освобождава оттеглящия се член от вече поетите от него финансови задължения и не му дава право на намаляване на вноската за годината, през която се осъществява оттеглянето.

                           в)

                           Оттеглянето влиза в сила 60 дни след получаване на уведомлението от депозитаря.

                           г)

                           Генералният секретар на Групата незабавно уведомява всички членове за всяко получено уведомление съгласно разпоредбите на настоящия параграф.

         Прекратяване

               24.

                           а)

                           Групата винаги може чрез гласуване на държавите-членки с мнозинство от две трети да вземе решение за прекратяване на срока на действие на настоящия мандат. Прекратяването влиза в сила на определена от Групата дата.

                           б)

                           Независимо от прекратяването на срока на действие на настоящия мандат, Групата продължава да съществува през необходимия срок за извършване на ликвидация, включително уреждане на сметки.

         Резерви

               25.

               Не могат да се правят резерви по отношение на която и да е от разпоредбите на настоящия мандат.

         ПРИЛОЖЕНИЕ
   Търговия с мед (1)

               Страна

               Износ

               Внос

               Търговия

               Дял (%)

               (в хиляди тонове)

               Австралия

               150,7

               —

               150,7

               1,41

               Австрия

               24,2

               13,3

               37,5

               0,35

               Белгия-Люксембург

               222,6

               430,9

               653,5

               6,12

               Боливия

               1,0

               —

               1,0

               0,01

               Бразилия

               2,3

               153,8

               156,1

               1,46

               България

               1,0

               2,0

               3,0

               0,03

               Канада

               635,1

               78,7

               713,8

               6,69

               Чили

               1 308,0

               —

               1 308,0

               12,26

               Китай

               7,0

               358,9

               365,9

               3,43

               Куба

               2,7

               6,5

               9,2

               0,09

               Дания

               2,5

               1,8

               4,3

               0,04

               Финландия

               21,9

               54,5

               76,4

               0,72

               Франция

               15,1

               358,7

               373,8

               3,50

               Германска демократична република

               13,5

               62,5

               76,0

               0,71

               Федерална република Германия

               70,7

               713,0

               783,7

               7,34

               Гърция

               —

               23,7

               23,7

               0,22

               Унгария

               —

               34,0

               34,0

               0,32

               Индия

               —

               64,6

               64,6

               0,61

               Индонезия

               90,4

               17,4

               107,8

               1,01

               Ислямска република Иран

               41,7

               —

               41,7

               0,39

               Ирландия

               0,9

               0,2

               1,1

               0,01

               Италия

               13,1

               355,7

               368,8

               3,46

               Япония

               55,4

               1 217,1

               1 272,5

               11,92

               Мадагаскар

               —

               —

               —

               —

               Мексико

               122,0

               5,0

               127,0

               1,19

               Нидерландия

               7,6

               23,1

               30,7

               0,29

               Норвегия

               53,5

               12,0

               65,5

               0,61

               Панама

               —

               —

               —

               —

               Папуа Нова Гвинея

               171,5

               —

               171,5

               1,61

               Перу

               343,4

               —

               343,4

               3,22

               Филипините

               217,1

               —

               217,1

               2,03

               Полша

               177,1

               18,4

               195,5

               1,83

               Португалия

               3,1

               16,7

               19,8

               0,19

               Република Корея

               4,2

               177,9

               182,1

               1,71

               Испания

               86,4

               97,0

               183,4

               1,72

               Швеция

               81,6

               81,9

               163,5

               1,53

               Тайланд

               —

               17,6

               17,6

               0,16

               Турция

               —

               46,3

               46,3

               0,43

               Съюз на съветските социалистически републики

               103,3

               23,6

               126,9

               1,19

               Обединено кралство Великобритания и Северна Ирландия

               32,1

               324,5

               356,6

               3,34

               Съединени американски щати

               187,9

               529,1

               717,0

               6,72

               Югославия

               16,5

               34,5

               51,0

               0,48

               Заир

               508,4

               —

               508,4

               4,76

               Замбия

               500,5

               20,0

               520,5

               4,88

               ОБЩО

               5 296,0

               5 374,9

               10 670,9

               100,00

      (1)  Средни годишни стойности за периода 1981 г. до 1986 г. за вноса и износа на руди и концентрати, измерени в съдържание на метална мед, и на пречистена и непречистена мед за страните, които са участвали в Конференцията на Обединените нации по въпросите на медта през 1988 г.


title: 2007/352/ЕОРешение на Съвета от 14 май 2007 година за назначаване на заместник-директор на Европол

text:
               24.5.2007

               BG

               Официален вестник на Европейския съюз

               L 132/35

      РЕШЕНИЕ НА СЪВЕТА

   от 14 май 2007 година
   за назначаване на заместник-директор на Европол
   (2007/352/ЕО)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Конвенцията за създаването на Европейска полицейска служба (Конвенцията за Европол) (1), и по-специално член 29, параграф 2 от нея,
   като действа в качеството на орган с правомощия да назначава заместник-директор на Европол,
   като взе предвид становището на Управителния съвет,
   като има предвид, че:

               (1)

               Тъй като мандатът на заместник-директора на Европол изтича, е необходимо да се назначи заместник-директор.

               (2)

               Правилникът за длъжностните лица, приложим за служителите на Европол (2), и по-специално допълнение 8 към него, установява специални разпоредби относно процедурата за избор на директор или заместник-директор на Европол.

               (3)

               Управителният съвет предостави на Съвета списък от най-подходящите кандидати за назначаване заедно с пълното досие на всеки от тях, както и списъка на всички явили се кандидати.

               (4)

               Въз основа на цялата уместна информация, предоставена от управителния съвет, Съветът желае да назначи този кандидат, който според Съвета отговаря на всички изисквания за заемане на свободната длъжност на заместник-директор,

         РЕШИ:
   Член 1
   Г-н Eugenio ORLANDI се назначава за заместник-директор на Европол от 1 август 2007 г. до 31 юли 2011 г.
   Член 2
   Настоящото решение влиза в сила в деня на неговото приемане.
   Решението се публикува в Официален вестник на Европейския съюз.

      Съставено в Брюксел на 14 май 2007 година.

            За Съвета

            Председател

         F.-W. STEINMEIER

      (1)  ОВ C 316, 27.11.1995 г., стр. 2.

      (2)  Виж Акт на Съвета от 3 декември 1998 г., установяващ правилника за длъжностните лица, приложим за служителите на Европол (OВ C 26, 30.1.1999 г., стр. 23), изменен с Акт на Съвета от 19 декември 2002 г. (OВ C 24, 31.1.2003 г., стр. 1).


title: 2011/160/ЕС: Решение на Съвета от 7 март 2011 година за сключване на споразумение между Европейския съюз, Исландия, Лихтенщайн и Норвегия за финансов механизъм на ЕИП за периода 2009—2014 г., на споразумение между Европейския съюз и Норвегия за финансов механизъм на Норвегия за периода 2009—2014 г., на допълнителен протокол към Споразумението между Европейската икономическа общност и Исландия във връзка със специалните разпоредби, приложими за вноса в Европейския съюз на някои видове риба и продукти на рибарството за периода 2009—2014 г. и на допълнителен протокол към Споразумението между Европейската икономическа общност и Норвегия във връзка със специалните разпоредби, приложими за вноса в Европейския съюз на някои видове риба и продукти на рибарството за периода 2009—2014 г.

text:
               16.3.2011

               BG

               Официален вестник на Европейския съюз

               L 69/1

         РЕШЕНИЕ НА СЪВЕТА
   от 7 март 2011 година
   за сключване на споразумение между Европейския съюз, Исландия, Лихтенщайн и Норвегия за финансов механизъм на ЕИП за периода 2009—2014 г., на споразумение между Европейския съюз и Норвегия за финансов механизъм на Норвегия за периода 2009—2014 г., на допълнителен протокол към Споразумението между Европейската икономическа общност и Исландия във връзка със специалните разпоредби, приложими за вноса в Европейския съюз на някои видове риба и продукти на рибарството за периода 2009—2014 г. и на допълнителен протокол към Споразумението между Европейската икономическа общност и Норвегия във връзка със специалните разпоредби, приложими за вноса в Европейския съюз на някои видове риба и продукти на рибарството за периода 2009—2014 г.
   (2011/160/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 217, във връзка с член 218, параграф 6, буква а) от него,
   като взе предвид предложението на Европейската комисия,
   като взе предвид одобрението на Европейския парламент,
   като има предвид, че:

               (1)

               Съгласно Решение 2010/674/ЕС на Съвета (1) бяха подписани следните споразумения и протоколи от името на Съюза:

                           —

                           Споразумение между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2009—2014 г. и приложението към него;

                           —

                           Споразумение между Европейския съюз и Кралство Норвегия за финансов механизъм на Норвегия за периода 2009—2014 г.;

                           —

                           Допълнителен протокол към Споразумението между Европейската икономическа общност и Република Исландия и приложението към него;

                           —

                           Допълнителен протокол към Споразумението между Европейската икономическа общност и Кралство Норвегия и приложението към него.

               (2)

               Замяната на съществуващите финансови механизми с нови механизми, които са свързани с различни периоди от време, различни финансови суми и различни разпоредби за прилагане, както и подновяването и удължаването на отстъпките за някои видове риба и продукти на рибарството, взети като цяло представляват съществено развитие на асоциирането с държавите от ЕАСТ, участващи в ЕИП, което обосновава прибягването до член 217 от Договора за функционирането на Европейския съюз.

               (3)

               Посочените споразумения и протоколи следва да бъдат сключени,

         ПРИЕ НАСТОЯЩОТО РЕШЕНИЕ:
   Член 1
   От името на Съюза се одобряват следните споразумения и протоколи:

               —

               Споразумение между Европейския съюз, Исландия, Княжество Лихтенщайн и Кралство Норвегия за финансов механизъм на ЕИП за периода 2009—2014 г. и приложението към него;

               —

               Споразумение между Европейския съюз и Кралство Норвегия за финансов механизъм на Норвегия за периода 2009—2014 г.;

               —

               Допълнителен протокол към Споразумението между Европейската икономическа общност и Република Исландия и приложението към него;

               —

               Допълнителен протокол към Споразумението между Европейската икономическа общност и Кралство Норвегия и приложението към него.

         Член 2
   Председателят на Съвета е оправомощен да определи лицето, упълномощено да депозира от името на Съюза акта за одобрение, предвиден във всяко едно от споразуменията и допълнителните протоколи, за да се изрази съгласието на Съюза да бъде обвързан.
   Член 3
   Настоящото решение влиза в сила в деня на приемането му.

      Съставено в Брюксел на 7 март 2011 година.

            За Съвета

            Председател

         CZOMBA S.

      (1)  ОВ L 291, 9.11.2010 г., стp. 1.